정조 6년
壬寅二月初五日辰時。上御誠正閣。大臣備局堂上引見入侍時。左議政洪樂性。右議政李福源。兵曹判書鄭好仁。江華留守金熤。漢城左尹李昌運。行都承旨嚴璹。行副司直李敬懋。禮曹參判鄭一祥。漢城左尹蔡弘履。吏曹參判金文淳。大司諫洪良浩。持平李顯默。校理洪文泳。行左承旨徐有大。同副承旨黃昇源。記事官李祖承。事變假注書李顯道。記注官金健修金鳳顯。以次進伏訖。上曰。左副承旨入侍。顯道承命出傳。與金宇鎭偕入進伏。上曰。吏判入來耶。昇源曰。俄者臣見於閤外矣。上曰。入侍。健修承命出。與李衍祥偕入進伏。樂性等曰。日氣猶寒。聖體。若何。上曰。一樣矣。樂性等曰。王大妃殿氣候。若何。上曰。一樣矣。樂性等曰。惠慶宮氣候。若何。上曰。一樣矣。樂性等曰。昨以備郞之未及待令。辭敎截嚴。至有有司堂上罷職之命。臣等不勝惶悚之至。臣等實有不能董飭之失。豈可委罪諸堂。而晏然自安乎。乞賜處分焉。上曰。本事豈非大段。不過申飭之意。則卿等之引咎。誠過矣。卿等初登賓筵。以此引咎。設有大於此者。亦豈不許施乎。仍命宇鎭書傳敎曰。郞僚不飭。責在有司。而昨日該郞事。極爲駭然。有司堂上有勘罷之命矣。今日筵中大臣。以此引咎。所辭萬萬過中。而本事無甚大段。罷職有司堂上敍用。以便大臣之心。上曰。卿等向已登筵。而與首揆偕入。故別無稟處之事。今日便是初筵。各陳廟謨。可也。樂性曰。臣等適當首揆請告之時。不得不登筵。而猥當不敢當之事。實覺惶愧矣。上曰。何必過辭也。樂性曰。頃因萬頃儒生李復性上疏。該邑捄弊之策。論理狀聞後。稟處之意。覆奏分付矣。卽見全羅監司朴祐源狀啓。則以爲。今若以金堤之二面劃付。則萬頃雖或蘇殘。金堤亦致疲弊。固不可論。而但該縣處於咸悅界首孔路之傍。右道水使虞候及濟州四長吏。其他大小公行之自內浦往來者。不由萬頃。直抵金堤事作爲定式。則可爲一分紓力之道。請令廟堂稟處矣。土地割付。旣係重大。支用添給。亦難輕許。惟此驛路變通一事。足爲紓力之道。道臣論列。誠甚的當。依狀請許施之意。分付。何如。上曰。依爲之。出擧條樂性曰。頃因原州幼學李夏鎭上疏。軍糴田三弊矯捄之策。令道臣論理啓聞。覆啓分付矣。卽見江原監司金憙狀啓。則以爲。軍政則自昨年歲抄。已行面里代定之規。本營別軍官之移定於原州者二百二十六名。還送於當初刊冊所在邑。仍爲塡充本州軍保云。糴政則唐米數甚夥多。旣不宜土。依江陵已例。限一千五百石作錢。移用於詳定不足之代標記事。本州還上。係是斗分。則逐戶標記。其勢末由。軍庫米。當初以別備錢存本取殖。以資支放。中間屢變。今爲餉米。更復舊制。田政則改量今至七十餘年。稍待年豐。一番査陳。降屬者降屬事。請令廟堂稟處矣。面里代定營屬軍官事。已自本營釐正。則今無可論。而唐米作錢事。移用詳定。雖甚便當。穀簿耗縮。在所當慮。以宜土相當穀。稱此數從便換作標記事。斗分之邑。有難創始。使之依前擧行。軍米作錢事以錢取殖。雖復舊制。以米變通。必有意見。畢竟爲弊。錢甚於米。今姑置之。原田査陳事。上係經費。下關民隱。待年豐趁卽擧行之意。竝爲分付。何如。上曰。好矣。右相之意。何如。福源曰。臣俄聞左相之言。亦以爲然矣。上曰。依爲之。出擧條樂性曰。此咸鏡監司鄭元始狀啓也。獨鎭軍兵部鍊。何以爲之事。請令廟堂稟旨分付矣。諸道水陸操及點視。旣已停止。此亦一體停止。何如。上曰。依爲之。出擧條上曰。各道習陣停止狀啓。無稟處者乎。樂性曰。然矣。樂性曰。洪忠兵使元厚鎭處。以啓本事査問矣。以愚騃無識。不知疏啓體格。而致有査問之命。不勝惶恐萬萬云矣。果是無識迷劣所致。雖不足深責。而奏御文字。事體莫重。則不可無警責。從重推考。何如。上曰。依爲之。出擧條樂性曰。會寧慶源開市。旣已完畢。令承文院撰出回咨。別定禁軍。騎撥下送于義州府。使之傳給鳳城將處。以爲轉送北京之地。何如。上曰。依爲之。出擧條上曰。右相亦有可奏之事乎。福源曰。別無所奏矣。上曰。吏判事。卿等以爲如何耶。樂性曰。以吏判地處。復當今年。情理。似然矣。上曰。吏判情私。予雖稔知。而猶未詳其本事。故取見日記。則一倍矜惻。昨日備忘。有所云云矣。樂性曰。臣於昨日。伏見備忘。體下之恩。不勝代感。況吏判之心。尤當如何哉。上曰。諸備堂有可奏之事。其各陳之。好仁等曰。別無可奏之事矣。上曰。沁留進前。熤進伏。上曰。今春沁都。似多有事矣。熤曰。然矣。上曰。外閣所奉冊寶。散置各處。姑無一定之所云。卿於數日內下去。雖至七八日之久。整頓藏弆。好矣。熤曰。庫舍甚狹。故臣於向日下往時。屢處分置。而南新庫北新庫。亦皆分藏矣。上曰。今春船運物種甚多。別置條。可以容入於三間屋子耶。熤曰。新造三間則爲十二間。別置條之多寡。臣雖未詳知。似可容入矣。上曰。畢役當在何間耶。熤曰。土役丹靑。多有未畢處。至於大門。亦可改建。與元舍相稱。然後可成體貌。訖役似可以三十日爲限矣。上曰。然則來月望間。可以畢役耶。熤曰。然矣。熤曰。臣以本府倉舍事。有可以筵稟者。而尙未及議諸首相。故姑不敢經先仰奏矣。卽承數日內下往之敎。不得不稟達矣。本府甲倉爲二百餘間。蓋甲倉。有備倉戶曹倉井倉。各有倉名。而摠之爲甲倉也。所儲穀物。今不過三四千石。而儲在空倉一邊。其餘則盡是空倉也。空倉雖無所用。而年久朽頹。不爲修葺。則將未免盡爲傾圮。如欲修葺。則事力無周章之道。今若撤毁其最朽頹不可修葺者。取其中若干材瓦。以補其不盡朽頹之倉舍。則事甚便宜。且井倉則昨年奎章閣外閣營建時。前留守撤其南庫四十餘間。以其材瓦。用之於閣役。卽今所餘。只是此庫三十餘間。而有朝暮頹壓之慮。此則係是已毁之倉。今將毁撤。而戶曹倉三十餘間。亦將不久頹圮。此亦毁撤。以爲甲倉。有備倉修補之地。似好矣。上曰。卿等之意。何如。樂性曰。臣之待罪本府。今已二十年餘矣。伊時北倉則幾至朽傷。故穀物則皆輸入城內。只存空倉。漸致頹棄。實有暴殄之嫌則及今毁撤。取用於修補之役。固無不可。而第許大倉舍。一時盡毁。亦涉如何矣。上曰。倉舍之已毁者。今無可論。而其餘傷圮處。則隨毁隨補。似宜矣。熤曰。若欲修補則及今爲之。然後其材瓦椽木。猶可取用。而拖過今夏潦水。則必致頹圮無餘矣。上曰。右相亦陳所見。可也。福源曰。此是成器。恐不可一時盡毁。其所最急處。則從便毁用。而其餘則次次修補。似好矣。上曰。今爲三間屋子。盡毁七十間倉舍。豈無不可乎。熤曰。此庫今方垂頹。置之亦無益矣。上曰。卿果親見乎。熤曰。倉在濟物鎭前。臣果見之。而實有頹壓之患。倉內人不得出入矣。上曰。然則井倉北庫。依此所奏毁撤。其外倉舍毁撤當否。卿下去後。參以所見。狀聞。可也。熤曰。本府之統禦營合設後。移來喬桐。所在戰船一。兵船一。伺候船二。艤置於本府浦邊。所以爲三道舟師統禦之外面貌樣。惟此一事。而所謂戰船。腐朽坼裂。不可以駕海。躬往船所。看審形止後。以趁卽改葺之意。論報廟堂。待其許題。行將修補。而船艙旣不得其所。則船隻之朽腐。勢所使然。今雖修補。不過數年。又將腐朽不可用。與今日無異。蓋船是乘波之器。在水則不腐。置陸則易朽。今此船艙。掘土引潮。潮退卽涸。旣無活水之渟儲。長在濕洳之陸地。船安得不易朽而易傷耶。當初船艙之定於此地。特爲其浦戶殷盛。可以守護船隻之地云。而腐傷如此。守護何爲。本府龍津浦口。水勢地形。可以藏船。比之卽今船所。勝否不啻相懸。而船艙移設。係是重事。臣疎於事務。不敢質言仰奏。下詢大臣處之。何如。上曰。以此出擧條後日次對。稟處。可也。出擧條上曰。此船初自喬桐移來。則喬桐府之初不善造。極爲可駭矣。熤曰。然矣。船材甚薄。朽傷特甚。實無所用矣。上曰。當初船艙之定於此處者。豈非藏風而然耶。熤曰。初以守護之便好。艤置此處矣。今則船在陸地。一日兩度潮入時。沙土漸高。雖以一日言之。殆過一寸。通計一年。則必過丈餘。船在無水之地。豈有運動之可論耶。臣意則移設船艙甚好。而此係大變通。雖不可容易爲之。亦不可仍而置之矣。福源曰。今年飢口。比諸己亥。則猶爲甚少矣。上曰。以戊戌凶歉。故設賑於己亥而己亥則登豐矣。樂性曰。戊戌年亦設賑。而今年飢口。比諸戊戌。亦爲稍多矣。福源曰。己亥年則爲十七萬口。今年則爲七萬口矣。良浩所懷曰。科擧者。卽取人之門戶。有國之大政。而士習不古。弊端滋興。故我聖上臨御以來。首以嚴科制正士習爲先務。絲綸屢降。禁防至嚴。積弊漸見矯革。場屋幾至肅淸。而第念歲月稍久。則法令或弛。人情易翫。顧今謁聖有命。惟此卽日放榜之科。多懷僥倖之望。八路咸聚之時。易致雜亂之弊。若不申嚴禁條。預加戒飭。則前日之弊。難保其必無。況且式年大比。已定期日。宜示先甲之令。俾免犯科之弊。請令該曹講定事目。就議廟堂。頒示京兆。布告諸路。使赴擧儒生咸知朝廷禁令。皆使自重而遠罪。則庶爲正士習抑僥第之道矣。上曰。實爲目下緊務。依此爲之。可也。出擧條上曰。增式年外。無直赴之例。文武科直赴人。若趁謁聖時。遠路上來。則亦屬可悶。兵判果已預爲知委耶。好仁曰。方欲行會知委矣。上曰。趁卽行會各道。可也。樂性曰。謁聖日字尙遠。鄕外儒生。必多上來者矣。上曰。若非實才。則遠路裹足。亦涉煩弊。大諫擧條。當下廟堂。論理行會。可也。文泳曰。近來館僚幾盡在外。番次極爲苟簡。且當開講之時。尤不可不備員。在前如此之時。曾多稟旨變通之例。故敢此仰達矣。上曰。許遞。政官牌招。開政差出。可也。出擧條上曰。吏判進前。衍祥進伏。上曰。予素知卿之規模。故昨日違牌。心甚爲訝。取見文跡。而始乃知之。爲之愍惻矣。果非昨年而乃是今秋耶。衍祥泣而對曰。小臣冥頑。險釁孤苦。至今不死。致位崇班。國恩如天。而不能仰報其萬一。又當今年。則豈不欲卽暴情私。而歲首陳懇。乃是分義之所不敢爲者。因仍屢日。有懷未達。而旣陳乞暇之後。則有除輒膺。自同平人。揚揚朝行。亦是私情之所不敢安者。庶或俯垂諒察。許以長暇。則夏前雖以散班。進參起居之列。而秋後則當隨事勢情理。以伸至痛之計矣。上曰。卿之言辭擧措。可令人感動矣。兼帶則有異於本職。本職固當許遞。兼帶則可以行公耶。衍祥曰。藥院之任。亦豈有行公之望。而至於備堂則與實職無異。臣之出入禁中。眞是有靦面目者也。上曰。此時藥院之任。所重有在。今若許遞備堂。則數日行公。卿豈可辭乎。今日此敎。實出於曲諒之意。而古無如此之例矣。樂性曰。以殿下孝理之政。有此體諒之敎。臣不勝欽仰矣。雖以吏判情勢。旣承今日下敎。則邦慶以前。似當行公於藥院矣。上曰。藥院則似無不可行公之端矣。衍祥曰。聖敎如此。藥院之任。臣不敢以乞解爲達。而顧臣情私。極爲悶隘矣。上曰。聞卿所奏。心甚惻然矣。命大臣備堂先退。命宇鎭書傳敎曰。思欲曲諒之意。昨有云云。而重臣情理。不但爲之愍惻。登筵時擧措。使人感動。況言不可不信。行吏曹判書李衍祥本職及籌司之任。今姑許遞。遞此兩任。從其乞解。緊要之請也。至於兼帶藥院。義不當固辭。此而遜避。今歲將無晉對之便乎。此意令重臣知之。上曰。吏判予果曲諒矣。宇鎭曰。必當感泣矣。又命有大書榻敎曰。新除授玉堂。待下批牌招入直。命退。諸臣以次退出。